b'\n_START_ARTICLE_\nKasakhstans geografi\n_START_SECTION_\nTopografi og drenering\n_START_PARAGRAPH_\nDet er stor topografisk variasjon innen Kasakhstan. Det h\xc3\xb8yeste punktet, Khan Tengri-fjellet i Tian Shan-kjeden, er 7\xc2\xa0010 meter h\xc3\xb8yt. Mange av toppene i fjellkjedene Tian Shan og Altai er sn\xc3\xb8dekte \xc3\xa5ret rundt, og smeltevann herfra er kilde til de fleste av Kasakhstans elver._NEWLINE_Med unntak av Tobyl, Esil, og Ertis er alle Kasakhstans elver del av et elvesystem inne i landet. Enten renner de til isolerte vann og innsj\xc3\xb8er (som Kaspihavet) eller de forsvinner inn i steppene og \xc3\xb8rknene i Sentral- og S\xc3\xb8r-Kasakhstan. Mange av elvene og innsj\xc3\xb8ene er sesongavhengige, de fordamper om sommeren. De tre st\xc3\xb8rste innsj\xc3\xb8ene er Balkhasjsj\xc3\xb8en, en innsj\xc3\xb8 i \xc3\xb8st som er delvis ferskvann og delvis saltvann, og Kaspihavet og Aralsj\xc3\xb8en, som begge ligger delvis inne i Kasakhstan. _NEWLINE_9,4\xc2\xa0% av landomr\xc3\xa5det i Kasakhstan best\xc3\xa5r av blandet steppe og skog eller skogl\xc3\xb8s steppe, prim\xc3\xa6rt i nordlige og vestlige deler. Mer enn tre fjerdedeler av landet, inkludert hele det vestlige omr\xc3\xa5det og mesteparten av det s\xc3\xb8rlige, er enten delvis \xc3\xb8rken (33,2\xc2\xa0%) eller \xc3\xb8rken (44\xc2\xa0%). Terrenget her er bart og erodert, med store sanddyner i Kysylkum og Moyunkum-\xc3\xb8rknene. Det meste av landet ligger mellom 200 og 300\xc2\xa0meters h\xc3\xb8yde, men langs kysten av Kaspihavet ligger noen av de lavest beliggende omr\xc3\xa5dene p\xc3\xa5 Jorden.\n_START_SECTION_\nKlima\n_START_PARAGRAPH_\nKasakhstan er det st\xc3\xb8rste landet i Sentral-Asia, men har et klima som er lite variert. Bare Kaspihavet og Aralsj\xc3\xb8en har en viss p\xc3\xa5virkning p\xc3\xa5 klimaet, ellers er det stort sett bare kontinentalt steppeklima. Aktau p\xc3\xa5 \xc3\xb8stkysten av Kaspihavet har mindre enn 150\xc2\xa0mm nedb\xc3\xb8r i \xc3\xa5ret, med vind over 15\xc2\xa0m/s (stiv kuling) mer enn 80 dager i \xc3\xa5ret. Flere ti\xc3\xa5r med kunstig vanning har tappet Aralsj\xc3\xb8en, som n\xc3\xa5 nesten er forsvunnet helt. I tillegg til \xc3\xa5 \xc3\xb8ke temperaturvariasjonene i omr\xc3\xa5det har dette \xc3\xb8delagt b\xc3\xa5de \xc3\xb8konomien og de \xc3\xb8kologiske forholdene i omr\xc3\xa5det._NEWLINE_De nordlige steppene f\xc3\xa5r en del regn- og tordenbyger om sommeren, og har en \xc3\xa5rlig normalnedb\xc3\xb8r p\xc3\xa5 rundt 500\xc2\xa0mm. De s\xc3\xb8rlige delene av fjellomr\xc3\xa5dene, inkludert Almaty, har ofte en v\xc3\xa5tere periode fra mars til mai etterfulgt av tordenbyger tidlig p\xc3\xa5 sommeren._NEWLINE_Temperaturene i landet varierer mye i l\xc3\xb8pet av \xc3\xa5ret, fra 40\xc2\xa0\xc2\xb0C om sommeren og -50\xc2\xa0\xc2\xb0C om vinteren, og ofte er det mye vind. Vinteren er skyet og kald, og de fleste steder f\xc3\xa5r ofte temperaturer under -10\xc2\xa0\xc2\xbaC. Av og til kan en f\xc3\xb8nvind str\xc3\xb8mme over fjellene og gi stigende temperaturer. Denne vinden kan derimot bli kraftig i enkelte smale daler, som Dzjungarskij i nord\xc3\xb8stlige omr\xc3\xa5der av Almaty, og her kan vinden komme opp i 45\xc2\xa0m/s. Om sommeren kan det bli sv\xc3\xa6rt varmt i de lavereliggende omr\xc3\xa5dene, mens omr\xc3\xa5dene i h\xc3\xb8yden har behagelige temperaturer.\n_START_SECTION_\nMilj\xc3\xb8problemer\n_START_PARAGRAPH_\nMilj\xc3\xb8et i Kasakhstan har blitt alvorlig skadet av menneskelige aktiviteter. Det meste av vannet er forurenset av industri, spr\xc3\xb8ytemidler og gj\xc3\xb8dsling, og i noen omr\xc3\xa5der, radioaktivitet. De mest synlige skadene har blitt gjort p\xc3\xa5 Aralsj\xc3\xb8en, som helt opp til 1970-tallet var st\xc3\xb8rre enn noen av De store sj\xc3\xb8ene i Nord-Amerika (med unntak av \xc3\x98vresj\xc3\xb8en). Sj\xc3\xb8en begynte \xc3\xa5 krympe raskt p\xc3\xa5 grunn av en kraftig \xc3\xb8kning av kunstig vanning og andre inngrep p\xc3\xa5 de to eneste elvene som fyller sj\xc3\xb8en, Syr-Darja og Amu-Darja. I 1993 hadde Aralsj\xc3\xb8en mistet rundt 60\xc2\xa0% av volumet sitt, og dermed blitt brutt opp i tre deler som ikke lenger hadde forbindelse. Redusert saltinnhold og \xc3\xb8delagt habitat tok livet av fisken i sj\xc3\xb8en, og den en gang s\xc3\xa5 aktive fiskeindustrien gikk dukken. Den tidligere havnen Aralsk ligger n\xc3\xa5 60\xc2\xa0km fra vannkanten.  _NEWLINE_Den drastiske reduksjonen i vannmasser har \xc3\xb8kt temperaturvariasjonen i omr\xc3\xa5det, noe som igjen har p\xc3\xa5virket landbruket. En st\xc3\xb8rre p\xc3\xa5virkning er riktignok den salt- og spr\xc3\xb8ytemiddelholdige jorden som vinden b\xc3\xa6rer med seg s\xc3\xa5 langt bortefra som Himalaya og Stillehavet. Denne sanden steriliserer effektivt jordbruksomr\xc3\xa5dene, og ting kan tyde p\xc3\xa5 at salt, spr\xc3\xb8ytemidler og kunstgj\xc3\xb8dsel ogs\xc3\xa5 p\xc3\xa5virke menneskene rundt Aralsj\xc3\xb8en. Spedbarnsd\xc3\xb8deligheten i omr\xc3\xa5det n\xc3\xa6rmer seg 10\xc2\xa0%, mot 2,7\xc2\xa0% i landsgjennomsnitt. _NEWLINE_Som en kontrast har vannet i Kaspihavet steget jevnt siden 1978, uten av forskere har kunnet forklare helt hvorfor. I nordenden av sj\xc3\xb8en har mer enn 10\xc2\xa0000 kvadratkilometer i Atyrauprovinsen blitt oversv\xc3\xb8mt. Eksperter ansl\xc3\xa5r at om vannstanden fortsetter \xc3\xa5 \xc3\xb8ke i samme tempo vil kystbyen Atyrau sammen med 88 andre befolkede omr\xc3\xa5der, samt mange av Kasakhstans oljefelter, ligge under vann i 2020._NEWLINE_Forurensning fra industrien er til stor bekymring i Kasakhstans st\xc3\xb8rre industribyer, hvor aldrende fabrikker pumper ut store mengder ufiltrert forurensning i luften og grunnvannet. Den tidligere hovedstaden, Almaty, er spesielt utsatt, delvis p\xc3\xa5 grunn av eksplosjonen i privatbilisme etter Kasakhstans uavhengighet. _NEWLINE_Den st\xc3\xb8rste milj\xc3\xb8trusselen i Kasakhstan kommer fra radioaktiv str\xc3\xa5ling, spesielt i Semipalatinskregionen i nord\xc3\xb8st, hvor Sovjetunionen testet nesten 500 atomv\xc3\xa5pen, 116 av dem over bakken. Ofte ble slike pr\xc3\xb8vesprengninger gjennomf\xc3\xb8rt uten \xc3\xa5 evakuere lokalbefolkningen, mange ganger fikk de heller ikke beskjed om at de foregikk. Selv om pr\xc3\xb8vesprengningene tok slutt p\xc3\xa5 1990-tallet sliter befolkningen fortsatt med str\xc3\xa5leforgiftning, f\xc3\xb8dselsdefekter, alvorlig anemi og leukemi.'